钦定古今图书集成/理学汇编/学行典/第237卷 > 张泌
## 钦定古今图书集成/理学汇编/学行典/第237卷 > 张泌

按《武进县志》：张泌，后主朝仕为考功员外郎，进中书
舍人。开宝五年，贬损制度，改内史舍人。后主雅好又
事，虽当末运，悉留意于科第，以泌素有文名，使知礼
部贡举。揭榜之前，一夕，有程员者，梦人报己与王纶
等五人及第。员惊喜，诣省门，遇杨遂、张观、曾觊，谓曰：
“榜在鸡行街，何忽至此？”既寤，则闻遂等三人中选。其
夏，后主疑泌颇任私意，命张洎覆试，遂再放王纶等
五人。乃知洎虽矫泌之弊，然前定固如此。明年癸酉
附榜，则《鸡行》之应也。泌随后主入宋，以故臣见叙。太
宗朝，泌在史馆，一日问曰：“卿家每食多客，叙谈何事？”
泌曰：“臣之亲旧多客都下，困穷乏食。臣累轻而俸优，
故常过臣饭，臣不得拒焉，然止菜羹”而已。明日，太宗
遣快行者伺其馔，客即坐闲取食以进，果止糁飰菜
羹，仍皆陶器。太宗喜其不隐，迁官郎中。泌第宅在故
里，人称“菜羹张家”云。泌为人长者，后官河南，每寒食，
必亲拜后主墓，哭之甚哀。李氏子孙陵替，常分俸赡
给焉。